แรงหนุน “ฟันด์โฟลว์” ดัน SET ปิดพุ่ง 19 จุด ลุ้นพรุ่งนี้ทดสอบแนวต้าน 1,710
แรงหนุน “ฟันด์โฟลว์” ดัน SET ปิดพุ่ง 19 จุด พรุ่งนี้คาดดัชนีมีโอกาสทดสอบความแข็งแกร่งของระดับ 1,700 จุดต่อเนื่อง ให้แนวรับ 1,680-1,690 จุด และแนวต้าน 1,710 จุด
9 ก.พ. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ดัชนีตลาดหุ้นไทยวันนี้ผันผวนในแดนบวกเชิงบวกค่อนข้างมาก โดยได้รับปัจจัยหนุนจากเงินทุนต่างชาติไหลเข้ามาหนุนหุ้นขนาดใหญ่ ทั้งกลุ่มธนาคาร กลุ่มสื่อสาร และกลุ่มค้าปลีกให้ปรับตัวเพิ่มสูงขึ้น
ทั้งนี้นักลงทุนยังรอติดตามถ้อยแถลงของนางมิเชลล์ โบว์แมน ผู้ว่าการและนางลอเรตตา เมสเตอร์ ประธาน ธนาคารกลางสหรัฐ (เฟด) สาขาคลีฟแลนด์ที่จะส่งสัญญาณต่อการปรับขึ้นอัตราดอกเบี้ยว่าจะแรงกว่าคาดหรือไม่ แต่อย่างไรก็ตามมองว่าได้ตลาดฯได้รับรู้ปัจจัยดังกล่าวไปมากแล้ว นอกจากนี้ยังจับตาการเปิดเผยตัวเลขเงินเฟ้อสหรัฐในวันพรุ่งนี้ (10 ก.พ.) ด้วย
สำหรับแนวโน้มการลงทุนวันพรุ้งนี้ นางสาวธีรดา กล่าวว่า ดัชนีมีโอกาสทดสอบความแข็งแกร่งของระดับ 1,700 จุดต่อเนื่อง โดยให้แนวรับ 1,680-1,690 จุด และแนวต้าน 1,710 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 10,373.34 ล้านบาท ปิดที่ 162.50 บาท เพิ่มขึ้น 8.00 บาท
KCE มูลค่าการซื้อขาย 6,125.08 ล้านบาท ปิดที่ 64.75 บาท ลดลง 8.50 บาท
BBL มูลค่าการซื้อขาย 5,317.55 ล้านบาท ปิดที่ 40.50 บาท เพิ่มขึ้น 0.25 บาท
AOT มูลค่าการซื้อขาย 5,301.59 ล้านบาท ปิดที่ 145.00 บาท เพิ่มขึ้น 4.00 บาท
SCB มูลค่าการซื้อขาย 5,272.83 ล้านบาท ปิดที่ 65.50 บาท เพิ่มขึ้น 2.00 บาท